เป็นประจำเดือนล่าสุดวันที่9-13ตุลาคม เมื่อวันที่25ตุลาคม ได้ฉีดวัคซีนโควิด19+วัคซีนไข้หวัดใหญ่(พร้อมกัน) พอวันที่28ตุลาคม มีเลือดออกทางช่องคลอดคล้ายประจำเดือนออกนิดเดียว แต่ไม่ปวดท้องใดๆ เป็นเเค่1วัน เลยกังวนว่าร่างกายผิดปกติหรือเอฟเฟคจากวัคซีนกันแน่ แล้วรอบเดือนถัดไปประจำเดือนจะมามั้ย เพราะปกติมีแอปนับช่วงประจำเดือนตลอดและรอบถัดไปที่ประจำเดือนต้องมาคือ7-11 เดือนหน้าค่ะ
สวัสดีค่ะ หากประจำเดือนมาวันที่ 9-13 ต.ค. แล้วในวันที่ 28 ต.ค. ได้มีเลือดออกมา โดยมีปริมาณเล็กน้อยและออกเพียงแค่ 1 วัน เลือดที่ออก อาจเป็นเลือดออกช่วงวันไข่ตกได้ ดังนั้น แนะนำควรสังเกตอาการไปก่อน หากไม่มีเลือดออกมาอีก ก็ไม่ได้ผิดปกติอะไรค่ะ และประมาณ 14 วัน หลังจากที่มีเลือดออก (ที่น่าจะเกิดจากไข่ตกนั้น) ก็จะมีประจำเดือนมาค่ะแต่หากหลังจากนี้ ยังคงมีเลือดออกผิดปกติออกมาอีกเรื่อยๆ ก็จะถือว่าผิดปกติ โดยอาจเกิดจากสาเหตุ เช่น การผลิตฮอร์โมนของรังไข่ผิดปกติ มีมดลูกอักเสบ มีเนื้องอกมดลูก มะเร็งปากมดลูก ผลข้างเคียงจากการใช้ยาฮอร์โมนบางอย่าง หรือหากเคยมีเพศสัมพันธ์ ก็อาจเกิดจากการตั้งครรภ์ก็ได้ เป็นต้น ดังนั้น หลังจากนี้ หากมีเลือดผิดปกติออกมาอีกเรื่อยๆ ก็ควรไปพบแพทย์เพื่อตรวจหาสาเหตุค่ะสำหรับการไปฉีดวัคซีนป้องกันโควิด 19 และไข้หวัดใหญ่ ไม่ได้มีผลที่ทำให้เกิดเลือดออกผิดปกติจากช่องคลอด แต่หากฉีดแล้ว เกิดอาการไม่สบายจากผลข้างเคียงของวัคซีน อาจมีผลทำให้ประจำเดือนมาช้ากว่ากำหนดได้ค่ะ